Suku Asmat punika bebrayan ingkang dumunung wonten ing tlatah Papua kutha krajan Jayapura. Cacahipun kirang langkung 65.000 jiwa. Suku Asmat manggèn wonten ing laladan rawa-rawa wonten ing pérangan kidul provinsi Irian Jaya. Suku Asmat punika dados suku asli Papua. Suku Asmat gesang wonten ing dhusun-dhusun. Saben dhusun cacahipun kirang langkung 35 ngantos 2000 jiwa. Nalika taun 50an, sadèrèngipun wonten tiyang sangkan ("pendatang"), suku Asmat punika akrab kaliyan perang suku, mbebedag sirah manungsa, kanibalisme. Griya-griyanipun suku Asmat punika dipunyasa wonten ing sacaketipun lèpèn. Punika angkahipun supados mangertosi manawi wonten mengsah ingkang badhé nyerang. Nalika abad kaping 20an, griya-griya suku Asmat dipunyasa wonten ing pinggir-pinggir seganten (pasisir), dipunyasa wonten ing panggènan ingkang inggilipun kirang langkung kalih mèter utawi langkung. Tujuwanipun kanggé ncegah banjir ingkang dipunsebabaken lèpèn ingkang rob (lubèr toyanipun). Wonten ing sakupengipun pagunungan Jayawijaya, suku Asmat gesang wonten ing sanginggilipun griya wit ingkang inggilipun kirang langkung gangsal ngantos selangkung mèter saking siti. Kajawi punika, suku Asmat ugi yasa pos-pos kanggé njagi laladanipun. Pos punika inggilipun kirang langkung 30 mèter saking siti.